作者：詹玉
词牌/韵律：一萼红

paragraphs: 泊沙河。
月钩儿挂浪，惊起两鱼梭。
浅碧依痕，嫩凉生润，山色轻染修蛾。
钓船在、绿杨阴下，蓦听得、扇底有吴歌。
一段风情，西湖和靖，赤壁东坡。
往事水流云去，叹山川良是，富贵人多。
老树高低，疏星明淡，只有今古销磨。
是几度、潮生潮落，甚人海、空只恁风波。
闲著江湖尽宽，谁有渔蓑。